**Varsel om dramatisk nedgang i inntekter fra bingo ved ny pengespillforskrift**

Siden 2015 har bingo overført 1 710 millioner kroner til 3086 lag og foreninger i fylker over hele Norge. Bingomidlene går til korps, idrettslag, skytterlag, kor, barneteater, sosiale velferdsorganisasjoner og mye mer.

Kultur- og likestillingsdepartementet behandler nå forslag til ny pengespillforskrift. Det nye forslaget til pengespillforskrift vil få dramatiske konsekvenser for de samfunnsnyttige formålene som mottar inntekter fra bingospill.

På oppdrag for Bransjeforeningen for samfunnsnyttig lotterivirksomhet (BSL) og Norges Bingo- og Lotteriforbund (NBLF), i tillegg til frittstående bingoentreprenører med bingohaller og leverandører, har analysemiljøet Oslo Economics beregnet de økonomiske konsekvensene av å gjennomføre tiltakene i høringsforslaget:

* Forskriftsendringen vil i verste fall medføre at det årlig utbetales om lag 123 millioner kroner mindre til samfunnsnyttige formål, noe som vil bety en reduksjon på nærmere 70 prosent.
* For noen samfunnsnyttige formål vil inntektene fra bingo falle, mens for andre samfunnsnyttige formål vil inntekten trolig bortfalle helt dersom noen bingohaller nedlegges.

Kort sagt vil regjeringens forslag bety at bingohallene som lokale møtepunkt, og den store økonomiske støtten til lokale lag og foreninger, kan forsvinne.

Det er flere ting din lokalforening kan gjøre for å skape oppmerksomhet om regjeringens forslag og dermed mobilisere til motstand mot inntektbortfallet:

* Orientere medlemmer og styre i ditt lag eller forening om at regjeringen har foreslått forskriftsendringer som vil få dramatiske konsekvenser for de samfunnsnyttige formålene som mottar inntekter fra bingospill.
* Kontakte din lokalavis og informere dem om hva inntektsbortfallet vil bety for aktivitetene til ditt lag/forening i nærmiljøet.
* Snakke med lokalpolitikere og ordføreren i din kommune og oppfordre dem til å benytte sine partikanaler for å informere sentrale deler av partiet om at inntektsbortfall for frivilligheten er uakseptabelt.

Dersom du har spørsmål eller ønsker mer informasjon, er du hjertelig velkommen til å ta kontakt.